Zagreb, 2. siječnja 2019.g.

**Z A P I S N I K**

sa **33. sjednice** Povjerenstva za odlučivanje o sukobu interesa održane dana 2. siječnja 2019. godine u prostorijama Povjerenstva za odlučivanje o sukobu interesa, s početkom u 12,00 sati.

**PRISUTNI:** Nataša Novaković, Tončica Božić i Davorin Ivanjek

**ODSUTNI:** Aleksandra Jozić-Ileković i Tatijana Vučetić

**Iz Ureda Povjerenstva:** Ivan Matić i Martina Jurišić

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i konstatira kako je član Povjerenstva Davorin Ivanjek bio odsutan sa 32. sjednice pa će se Zapisnik s iste, s obzirom da na današnjoj sjednici nema potrebne većine, prihvatiti na slijedećoj sjednici Povjerenstva.

Predsjednica Povjerenstva predlaže usvajanje dnevnog reda za ovu sjednicu te poziva članove da se izjasne o tome da li prihvaćaju predloženi dnevni red.Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Član Povjerenstva Davorin Ivanjek kao izvjestitelj u predmetu **M-158/18, na zahtjev dužnosnika MARIJANA VARGE, općinskog načelnika Općine Donja Dubrava**,izlaže predmet te navodi da je dužnosnik zatražio mišljenje Povjerenstva u odnosu na istovremeno obnašanje dužnosti i primanje naknade za članstvo u Županijskoj skupštini Međimurske županije te primanja naknade putnih troškova prisustvovanja sjednicama.

Izvjestitelji predlaže da se donese mišljenje da dužnosnik može, istovremeno uz volontersko obnašanje dužnosti općinskog načelnika Općine Donja Dubrava i uz primanje volonterske naknade, obavljati i dužnost člana Županijske skupštine Međimurske županije, ali ne može istovremeno uz primanje navedene volonterske naknade primati i naknadu kao član Županijske skupštine Međimurske županije, ali može primiti naknadu putnih i opravdanih troškova.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **M-161/18, na zahtjev dužnosnika ŽELJKA CICKAJA, općinskog načelnika Općine Bilje,** izlaže predmet te navodi da dužnosnik u zahtjevu navodi da je vlasnik dionica trgovačkog društva Belje d.d. te s obzirom na novonastalo stanje u Agrokoru moli za mišljenje o statusu njegovih vlasničkih udjela u navedenom trgovačkom društvu te o obvezi podnošenja izvješća o imovinskom stanju povodom promjene.

Izvjestiteljica predlaže da se donese mišljenje da situacija u Agrokoru nije utjecala na njegovo vlasništvo nad dionicama, ali je dužnosnik obvezan u slučaju promjene u broju i vrijednosti dionica trgovačkog društva Belje d.d. čiji je nositelj, podnijeti Povjerenstvu izvješće o imovinskom stanju u kojem će navesti predmetne promjene, i to istekom godine u kojoj su navedene promjene nastale.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **M-134/18, na zahtjev dužnosnice MARICE JANČIĆ, općinske načelnice Općine Marija Gorica**,izlaže predmet te navodi da je dužnosnici na 26. sjednici dano mišljenje da Općina Marija Gorica može stupiti u poslovni odnos, odnosno sklopiti ugovor o zakupu poslovnog prostora u vlasništvu Općine Marija Gorica s trgovačkim društvom Trgocentar Marija d.o.o., u vlasništvu kćeri dužnosnice, ukoliko dužnosnica postupi u skladu s uputama Povjerenstva iz mišljenja. Slijedom danog mišljenja, dužnosnica je dostavila cjelokupnu dokumentaciju iz koje je vidljivo kako su provedene upute Povjerenstva.

Izvjestiteljica predlaže donošenje odluke kojom se utvrđuje da su upute Povjerenstva provedene na način koji omogućuje izbjegavanje sukoba interesa dužnosnice i osigurava zakonito postupanje u konkretnom slučaju. Stoga Općina Marija Gorica može stupiti u poslovni odnos, odnosno sklopiti ugovor o zakupu poslovnog prostora u vlasništvu Općine Marija Gorica s trgovačkim društvom Trgocentar Marija d.o.o., u vlasništvu kćeri dužnosnice.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,15 sati.

Zapisnik sastavio:

savjetnik u Uredu Povjerenstva: Predsjednica Povjerenstva:

Ivan Matić, dipl.iur. Nataša Novaković, dipl.iur.